Na temelju članka 61. Statuta Grada Pula - Pola („Službene novine“ Grada Pule br. 7/09, 16/09, 12/11, 01/13, 02/18, 02/20 i 4/21), Gradonačelnik Grada Pule-Pola dana 2022. godine, donosi

**ODLUKU O KRITERIJIMA I POSTUPKU**   
**SUFINANCIRANJA KAMATE STAMBENIH KREDITA ZA NEKRETNINE NA PODRUČJU GRADA PULE-POLA**

**UVODNE ODREDBE**

Članak 1.

Ovom se Odlukom u cilju demografske obnove, smanjenja iseljavanja te povećanja broja stanovnika na području Grada Pule-Pola , uređuju kriteriji i postupak sufinanciranja kamate stambenih kredita za poticanje rješavanja stambenog pitanja mladih obitelji s područja Grada Pule- Pola.

Javni poziv za sufinanciranje kamate na stambene kredite iz stavka 1. ovog članka objavljuje se jednom godišnje, te se odobrava za tekuću kalendarsku godinu, dok se mogućnost nastavka korištenja sufinanciranja ostvaruje ponovnom prijavom na javni poziv koji će se objavljivati za svaku kalendarsku godinu, sukladno odredbama ove Odluke.

Članak 2.

Sredstva za sufinanciranje kamata osiguravaju se u proračunu Grada Pule, a traju do iskorištenja sredstava osiguranih u proračunu namijenjenih za realizaciju programa.   
Sredstva se odobravaju u visini od 50% kamate za odobrene stambene kredite, a maksimalno do 18.000,00 kuna odnosno u maksimalnom iznosu do 1.500,00 kuna mjesečno po odobrenom zahtjevu, za maksimalno pet godina otplate kredita.

**KRITERIJI ZA ODOBRAVANJE ZAHTJEVA ZA SUFINANCIRANJE KAMATE**

Članak 3.

Sufinanciranje kamate temeljem stambenog kredita koji građanin uzima od kreditne institucije koje ima odobrenje za rad od strane HNB-a, za kupnju prve nekretnine te poboljšanje stambenih uvjeta (dogradnja/nadogradnja) nekretnine za koju je potrebno ishodovati akt za gradnju, a radi rješavanja svojeg stambenog pitanja, odobrit će se osobama kojima je odobren stambeni kredit te za koji imaju zaključen Ugovor o kreditu s kreditnom institucijom pod uvjetima utvrđenim ovom Odlukom.

Sufinanciranje kamate stambenih kredita neće se odobriti ukoliko podnositelj zahtjeva ostvaruje pravo na sufinanciranje kredita po drugoj osnovi.

Članak 4.

Sufinanciranje kamate stambenog kredita odobrit će se za kredit ili dio kredita koji ne prelazi 120.000,00 eura u kunskoj protuvrijednosti prema srednjem deviznom tečaju Hrvatske narodne banke.

Članak 5.

Sufinanciranje kamate odobrava se za stambene kredite za koje je kreditna institucija odobrila kredit za kupnju nekretnina nakon stupanja na snagu ove Odluke.

Članak 6.

Sufinanciranje kamate Grad Pula isplaćuje kreditnoj instituciji kod koje podnositelj zahtjeva ima odobreni stambeni kredit i ima zaključen Ugovor o kreditu sa kreditnom institucijom, a nakon provedenog postupka temeljem kojeg je zaključen Ugovor o sufinanciranju kamate između Grada Pule i podnositelja zahtjeva.

Iznos sufinanciranja kamate isplaćuju se jednokratno godišnje na kreditni račun korisnika kredita po dostavljenom otplatnom planu odmah po sklapanju ugovora iz stavka 1. ovog članka.

Članak 7.

Pravo na sufinanciranje kamate sukladno ovoj Odluci ima pravo tražiti osoba koja ispunjava slijedeće uvjete:

* da osoba u trenutku podnošenja prvog zahtjeva za sufinanciranje kamate Gradu Puli po javnom pozivu nije starija od 40 godina;
* da ima prebivalište na području Grada Pule;
* da nema u vlasništvu nekretninu uvjetnu za stanovanje odnosno da je to podnositelju zahtjeva prva nekretnina za koju je odobren stambeni kredit i za koju traži sufinanciranje kamate od Grada te da bračni odnosno izvanbračni drug te članovi domaćinstva navedeni u zahtjevu i koji će s njim stanovati na toj nekretnini nemaju u vlasništvu nekretninu uvjetnu za stanovanje;
* da je odobren stambeni kredit od strane kreditne institucije;
* da nema dugovanja prema proračunu Grada Pule;
* da predmetna nekretnina nije dana u najam te da ne postoji izdano rješenje o kategorizaciji objekta

Članom domaćinstva podnositelja zahtjeva se, u smislu članka 7. stavak 1. alineje 3. ove Odluke, smatra bračni drug kao i druge osobe koje s njim stanuju odnosno koje će s njim stanovati: potomak, pastorak i posvojenik, roditelj ili posvojitelj, izvanbračni drug pod uvjetom da dokaže postojanje izvanbračne zajednice, a koji su prijavljeni na istoj adresi prebivališta kao i podnositelj zahtjeva.

Svaki podnositelj zahtjeva ima pravo na ostvarenje sufinanciranja kamate samo za jedan stambeni kredit.

**OBJAVA POZIVA**

Članak 8.

Zahtjev za sufinanciranje kamate podnosi se Upravnom odjelu za društvene djelatnosti i mlade nakon objave Javnog poziva za podnošenje zahtjeva za sufinanciranje kamate.  
Javni poziv za podnošenje zahtjeva za sufinanciranje kamate objavljuje se u dnevnom tisku, na web stranicama Grada Pule i na oglasnoj ploči Upravnog odjela za društvene djelatnosti i mlade.

**NAČIN, VRIJEME I MJESTO DOSTAVE PRIJAVE**

Članak 9.

Zahtjev za sufinanciranje kamate može se podnijeti od dana objave javnog poziva za podnošenje zahtjeva, a poziv je otvoren do iskorištenja sredstava osiguranih u proračunu Grada Pule za tu kalendarsku godinu, dostavom zahtjeva s pratećom dokumentacijom putem pošte preporučeno ili osobno predajom u pisarnici Grada Pule, u zatvorenoj omotnici uz naznaku „NE OTVARAJ – ZAHTJEV ZA SUFINANCIRANJE KAMATE“.

Zahtjev za sufinanciranje kamate mora sadržavati:

* ime i prezime, prebivalište, te osobni identifikacijski broj podnositelja zahtjeva te članova domaćinstva;
* uvjerenje o prebivalištu izdanom od strane MUP-a, Policijske uprave Istarske kojom se dokazuje da u trenutku podnošenja zahtjeva podnositelj zahtjeva i članovi domaćinstva imaju prijavljeno prebivalište na adresi nekretnine koja je predmet stambenog kredita za koje se traži sufinanciranje kamate, a koje uvjerenje ni smije biti starije od 15 dana od dana podnošenja zahtjeva;
* ugovor o kupoprodaji nekretnine odnosno akt o gradnji s potvrdom pravomoćnosti ukoliko se radi o poboljšanju stambenih uvjeta odnosno dogradnji/nadogradnji nekretnine u svrhu poboljšanja uvjeta za stanovanje;
* potvrda zemljišnoknjižnog odjela Općinskog suda u Puli o vlasništvu nekretnina na području Grada Pule za podnositelja zahtjeva i članove obiteljskog domaćinstva, ne starija od 15 dana od dana podnošenja zahtjeva;
* ugovor o kreditu od nadležne kreditne institucije;
* otplatni plan po Ugovoru o kreditu,
* dokaz o prvom stjecanju nekretnine, odnosno izjava o prvom stjecanju nekretnine dana pod materijalnom i kaznenom odgovornošću ovjerena kod javnog bilježnika (ne starija od 30 dana od dana podnošenja zahtjeva).

kao i eventualno drugu dokumentaciju utvrđenu javnim pozivom.

Za nastavak sufinanciranja kamate svake naredne godine podnositelj zahtjeva dužan je javiti se na javni poziv i dokazati potvrdom kreditne institucije o iznosu uplaćenih anuiteta za prethodnu godinu za koju je već dobio sufinanciranje.

Sve isprave podnose se u originalu ili ovjerenom presliku.

Zahtjevi koji ne ispunjavaju uvjete iz javnog poziva, odnosno ukoliko nije dostavljena cjelovita dokumentacija, neće se uzeti u razmatranje.

Podnositelji zahtjeva koji žele ostvariti pravo na sufinanciranje kamate podnošenjem zahtjeva koji sadrži njegove osobne podatke, uz tražene priloge, daje privolu na njihovo prikupljanje, obradu i korištenje istih javnom objavom na internetskim stranicama i u službenom glasilu Grada Pule, a u svrhu u koju su prikupljeni.

Podnositelji zahtjeva koji žele ostvariti pravo na sufinanciranje kamate obvezni su prilikom podnošenja zahtjeva dati suglasnost za prikupljanje i korištenje njihovih osobnih podataka sukladno Općoj uredbi o zaštiti osobnih podataka i ovoj Odluci.

**POVJERENSTVO**

Članak 10.

Postupak za odobravanje zahtjeva za sufinanciranje kamate provodi Povjerenstvo za provedbu postupka.

Povjerenstvo osniva i imenuje gradonačelnik. Povjerenstvo čine predsjednik i dva člana.

Povjerenstvo utvrđuje tekst javnog poziva i potrebnu dokumentaciju.

Stručne i administrativno – tehničke poslove za Povjerenstvo obavlja upravni odjel za društvene djelatnosti i mlade.

Na temelju zaprimljenih zahtjeva i potrebne dokumentacije, Povjerenstvo analizira pristigle prijave te provjerava cjelovitost pristigle dokumentacije.

Ukoliko se u provedbi postupka utvrdi da je podnositelj zahtjeva podnio svu potrebnu dokumentaciju, Gradonačelnik na prijedlog Povjerenstva donosi Odluku o dodjeli sredstava za sufinanciranje kamate.

Ukoliko se u provedbi postupka utvrdi da podnositelj zahtjeva nije dostavio potrebnu dokumentaciju, odnosno ukoliko se utvrdi da ne ispunjava propisane uvjete iz ove Odluke, Povjerenstvo će obavijestiti podnositelja zahtjeva o neispunjavanju uvjeta.

**UGOVOR O SUFINANCIRANJU KAMATE**

Članak 11.

Grad Pula sa podnositeljima zahtjeva koji ispunjavaju uvjete propisane ovom Odlukom sklapa ugovor o sufinanciranju kamate.

Ugovor iz stavka 1. ovog članka, uz ostalo, mora sadržavati zabranu davanja u najam nekretnine za čiju kupnju se sufinanciranje kamate odobrava, te obvezu podnositelja zahtjeva na prijavu prebivališta na nekretnini za koju je odobreno sufinanciranje kamate. Ukoliko se tijekom razdoblja sufinanciranja kamate utvrdi da je korisnik potpore postupao protivno odredbama ove Odluke, dužan je vratiti iznos sufinanciranja kamate uvećan za pripadajuće zatezne kamate.

U slučaju zadovoljavanja svih uvjeta za isplatu, a sukladno uvjetima Ugovora iz stavka 1. ovog članka u svezi sufinanciranja kamatne stope, Grad Pula se obvezuje izvršiti isplatu novčanih sredstava na ime sufinanciranja kamate kreditnoj instituciji sukladno otplatnom planu i smatra se konačnim.

Članak 12.

Ukoliko se podnositelj zahtjeva neopravdano ne odazove pozivu za sklapanje Ugovora o sufinanciranju kamate, gubi pravo na isto.

**PRIJELAZNE I ZAVRŠNE ODREDBE**

Članak 13.

Stupanjem na snagu ove Odluke prestaje važiti Odluka o kriterijima i postupku sufinanciranja kamate na stambene kredite za nekretnine na području grada Pule-Pola („Službene novine“ Grada Pule broj 1/20, 9/21).

Članak 14.

Podnositelji zahtjeva kojima je odobren zahtjev za sufinanciranje kamate temeljem Odluke koja prestaje važiti imaju jednako pravo na podnošenje zahtjeva sukladno odredbama Ove odluke.

Članak 15.

Ova Odluka stupa na snagu osmog dana od dana objave u „Službenim novinama“ Grada Pule.